NSB hadde i lengre tid arbeidet med den store jernbaneplanen, et arbeid som startet allerede i 1912. Før dette hadde Stortinget i 1908 vedtatt utbygging av Gudbrandsdalsbanen, Raumabanen, Sørlandsbanen, Notoddenbanen, Nordlandsbanen og Åmlibanen. Den gang nådde ikke en utvidelse mellom Gjøvik og Lillehammer opp i prioriteringene. Men en del av den forsterkede jernbanekomite som la fram sin anbefaling, mente at Dovrebanens fordeler ville bli mye bedre ved en forlengelse til Gjøvik. Sjefen for jernbaneundersøkelsen som ble gjort fra 1912 og fram til framleggelsen av den nye planen, var også svært positiv til Gjøvik-Lillehammerbanen.